صدر ډانلډ ټرمپ: د "اسلامي تندلاریتوب" او د "اسلامي ترهگرۍ" مخه به نیسو
صدر ټرمپ وویل په منځني ختیځ او په اسلامي نړۍ کې به امریکا د اتحادیانو سره په همکارۍ د هغه "اسلامي ترهگرۍ" مخه نیسی چې د "اسلامي تندلایتوب" په وجه راپاریږي. د ترهگرۍ او د تندلاریتوب په لړ کې صدر ټرمپ د ایران لپاره انتهايي سخت ټکي استعمال کړل
د امریکې صدر ډانلډ ټرمپ ویلي د "اسلامي تندلاریتوب" او ددې د لاسه کیدونکي "اسلامي ترهگرۍ" مخه به نیسي اوپه خصوصي توگه یې په ایران غږ وکړو چې د وسله والو مالي مرسته دې پریږدي. هغه وویل د القاعده، د طالبانو او د نورو وسله والو ډلو ملاتړ دې ودرولی شي. د ملگرو ملتونو جنرل اسمبلۍ ته د نهې، سه شنبې، په ورځ خپل تقریر کې، صدر ټرمپ وویل په افغانستان کې يې د طالبانو خلاف جنگ لپاره ضوابط بدل کړي دي. د افغانستان په لړ کې هغه تیره میاشت د جنگ ځپلي هیواد لپاره د خپل حکومت د نوي تگ لارې ذکر هم وکړو چې پکې طالبانو خلاف د جنگ زیاتولو او په هیواد کې د نورو امریکايي ځواکونو پرځای کولو لوظ شوی دی. صدر ټرمپ وویل د القاعده، د طالبانو او نورو وسله والو ډلو ملاتړ دې ختم کړی شي. هغه د کوم هیواد نوم وانخیستلو خو د افغانستان لپاره په خپله نوي تگ لاره کې هغه د پاکستان په خصوصي توگه ذکر کړی و او د پاکستان نه یې غوښتلي و وسله والو د ملاتړ پخواني دریځ نه دې لاس په سر شي او په خپله خاوره دې د وسله والو پناه ځایونه ختم کړي. صدر ټرمپ وویل په شام او په عراق کې د داعش خلاف مهمې گټې ترلاسه شوي دي. هغه د اردن، لبنان او د ترکي په خصوصي توگه ذکر وکړو چې په خپله خاوره يي په لویه شمیره کې د شام کډوالو ته سرپناه ورکړي ده. صدر ټرمپ وویل په منځني ختیځ او په اسلامي نړۍ کې به امریکا د اتحادیانو سره په همکارۍ د هغه "اسلامي ترهگرۍ" مخه نیسی چې د "اسلامي تندلایتوب" په وجه راپاریږي. د ترهگرۍ او د تندلاریتوب په لړ کې صدر ټرمپ د ایران لپاره انتهايي سخت ټکي استعمال کړل. صدر ټرمپ د ایران واکداران د "خونړي ریژیم" او د "روگ" یا د بدمعاش حکومت په نومونو یاد کړل او وې ویل چې د ایران تر ټولو لوې صادرات "تشدد، خونریزي او انتشار دی." صدر ټرمپ وویل ایران د وسله والو د ملاتړ د لارې په منځني ختیځ کې بې امني راپاروي، د شام صدر بشارالسد حمایت کوي، په یمن او شام کې خانه جنگۍ ته هوا ورکوي او د اسرائیل د تباه کولو دړکې کوي. هغه خبرداری وکړو چې "د ایران حکومت دې د ترهگرۍ ملاتړ باید ختم کړي." صدر ټرمپ ایران سره د شوي ایټمي معاهدې خپل مخالفت تکرار کړو او وې ویل ددې معاهدې په نتیجه کې به ایران بالاخر ایټمي وسلې ترلاسه کړی شي. هغه وویل دغه معاهده د امریکې دپاره د "شرم" سبب دی.